Kamu bisa jelasin ke aku soal Agensi Nuklear Malaysia dalam bahasa melayu?

Agensi Nuklear Malaysia (Nuklear Malaysia), adalah organisasi penyelidikan dan  pembangunan (R&D) utama dalam bidang sains dan teknologi nuklear di  Malaysia yang terus memainkan peranan aktif dan menyumbang kepada pelaksanaan  dan pencapaian dasar-dasar sains dan teknologi kebangsaan, bagi memastikan  agensi ini kekal relevan. Melalui kematangan agensi lebih daripada tiga dekad,  Nuklear Malaysia telah mampu menghadapi cabaran dan menguruskan perubahan  dengan efisien. Selaras dengan keperluan dan perkembangan semasa, pelan  tindakan strategik dan pelaksanaan telah dibangunkan untuk memenuhi misi yang  ditetapkan. Nuklear Malaysia memberi penekanan kepada usaha membangunkan  potensi modal insan dan juga memastikan semua aktiviti sesuai dengan aliran  perdana sains dan kepentingan negara ini.

Perubahan  nama daripada Institut Penyelidikan Teknologi Nuklear Malaysia (MINT) kepada  Agensi Nuklear Malaysia, dan penyusunan semula organisasi telah membolehkan  agensi untuk menyelaraskan semula fungsi dan aktivitinya. Hasil transformasi  ini, Nuklear Malaysia kini mempunyai empat program iaitu program penyelidikan  dan pembangunan teknologi, program perkhidmatan teknikal, program  pengkomersialan dan perancangan teknologi dan program perkhidmatan pengurusan.  Penyusunan program ini membantu Nuklear Malaysia untuk memberi tumpuan dalam  aktiviti terasnya, serta bersedia menjadi agensi sokongan teknikal jika negara  berhasrat menggunakan tenaga nuklear sebagai salah satu sumber penjanaan  elektrik untuk negara.